runetrust/blame-folketinget-dk huggingface dataset:
Peter Kofod (DF), 2023-05-24:
Tak for det.
Uanset hvad man synes om coronahåndteringen – om det er gået godt eller skidt – og uanset hvad man mener om nedlukninger, om det har været godt eller skidt, så tror jeg, at der er én ting, vi kan være enige om, og det er, at det her har haft nogle enorme konsekvenser.
Altså, der er unge mennesker, der ikke har været i skole i månedsvis, og som har fået forstyrret store dele af det, der skulle være en meget, meget glædelig og vild periode i et ungdomsliv.
Der er ældre mennesker, der har siddet deres sidste tid og været dybt ensomme, inden de har forladt den her tilværelse.
Så jeg mener jo egentlig, at der er nok at kigge på.
Jeg kan ikke forstå med de enorme menneskelige konsekvenser, coronaen har medført, om man måtte have haft sygdommen eller ej, at man ikke i højere grad som regering går op i at evaluere den indsats for at finde ud af, at skulle vi blive ramt af noget pludseligt igen, er der så en eller anden form for læring, vi kan tage med, mere end det, vi allerede har fået udkrystalliseret.
Er der et eller andet, vi kan tage med os og lære, så unge mennesker ikke skal rammes af det her på samme hårde måde; så ældre mennesker ikke skal have en afslutning på livet, hvor de er meget ensomme og måske endda kommer til at dø alene uden dem, de holder af?
Kunne man ikke som regering kigge indad en gang mere og finde ud af, om vi kunne gøre det her lidt bedre?
Sophie Løhde (V), 2023-05-24:
Jeg forholder mig til, at det, vi tager stilling til i Folketinget i dag, er, hvorvidt der skal laves en evaluering af konsekvenserne for unges og beboerne på landets bosteders trivsel i relation til den danske covid-19-indsats.
Der prøver jeg bare stilfærdigt at påpege, at der er gennemført rigtig mange evalueringer og undersøgelser på lige præcis de områder.
Generelt er der jo indsamlet rigtig meget viden, og vi har lært meget, som danner et solidt grundlag for os at drage erfaringer på de forskellige områder på.
Og vi er jo i fuld gang fra myndighedernes side og centrale aktørers side med nu at få omsat læringspunkterne.
Det er det, jeg synes er det væsentlige, altså at vi får omsat læringspunkterne, så vi står bedre rustet, hvis en fremtidig pandemi rammer.
Eksempelvis er Sundhedsstyrelsen jo aktuelt i fuld gang med at udarbejde en ny sundhedsberedskabsplan, der jo selvfølgelig tager hele læringen fra covid-19-pandemien med.
Hvorfor? Fordi vi skal være bedre forberedt næste gang.
Vi har i øvrigt også fra ministeriets side inviteret Kommunernes Landsforening, regionerne og andre til at deltage i hele den her læringsopsamling, som fokuserer på en systematisering og koordinering af også hele det tværsektorielle samarbejde, der blev gennemført under covid-19-pandemien.
Stinus Lindgreen (RV), 2023-05-24:
Den evaluering har jeg også læst, og den dækker jo af gode grunde ikke hele perioden, fordi den kun dækker den første del.
Det var det, vi blev enige om.
Jeg er enig med ministeren i, at der findes masser af undersøgelser.
Vi står på et grundlag af viden her.
Vi kan se, f.eks. hvad angår unges mistrivsel, at der blev meldt noget ud ét år, og et år efter kan vi se, at det faktisk ikke var rigtigt.
Vi har ikke set en stigning i antallet af selvmord og omfanget af selvskade blandt unge som følge af corona, heldigvis.
Vi mangler den samlede evaluering af indsatsen – og jeg synes, det er ærgerligt, at LA desværre kun har valgt at fokusere på en del af den – for den samlede evaluering af indsatsen, hvilke tiltag der har virket, hvad der ikke virkede, hvordan det gik i forhold til andre lande, mangler fortsat.
Det betyder ikke, at vi skal starte på bar bund, for der findes noget, vi kan bygge på, men den samlede evaluering findes altså ikke.
Sophie Løhde (V), 2023-05-24:
For så vidt angår eksempelvis skoleområdet, er det jo sådan set der, der er lavet et stykke arbejde i bl.a. Danmarks Evalueringsinstitut, men også andre, og det blev gennemført både under og umiddelbart efter nedlukningerne.
Så der er altså gennemført en lang række undersøgelser, som jeg synes man skal interessere sig for og læse og bruge frem for blot at have et synspunkt om, at vi nu skal bestille nogle flere.
Det er altså en stille påpegning af, at der ligger rigtig, rigtig meget.
Er det så lig med, at der ikke fortsat er mere, man kan lære?
Nej, jeg tror altid man kan blive klogere, jeg tror altid, man kan blive bedre til at lære, og man vil jo aldrig nogen sinde handle på samme måde en gang til med den viden, vi har i dag.
Jeg kan bekræfte, at ordføreren og jeg har tilbragt meget tid sammen omkring det her emne også i forbindelse med corona, og tak for samarbejdet der.
Jeg kan jo ikke stå her i dag og redegøre for, hvad den tidligere regering mente om timingen for en udredning.
Jeg kan blot konstatere, at der var et flertal i Folketinget, som besluttede at gennemføre en udredning ved Grønnegård.
Stinus Lindgreen (RV), 2023-05-24:
Tak for det, og tak til ministeren for talen.
Det er jo et emne, vi har brugt meget tid på sammen i udvalget i den sidste samling herinde.
Vi vedtog jo tilbage i juni 2020 at nedsætte en ekspertgruppe til at evaluere den første del af nedlukningen – det blev til Grønnegårdsrapporten, som ministeren også nævnte.
Formålet var at få en evaluering af den første del af nedlukningen.
Den daværende regering var ikke med i den, fordi de mente, at det var rigtig godt at lave en evaluering, bare ikke på det tidspunkt.
Det skulle være senere; det skulle være efter epidemien.
Der er lavet undersøgelser, men ikke af alt.
Jeg har ikke set en undersøgelse, hvor kan vi gå ind og se på skolelukninger: Hvornår skal vi gøre det?
Skal vi gøre det?
Hvilke klassetrin skal det være?
Det kan også være besøgsrestriktioner: Skal vi gøre det?
Hvornår skal vi gøre det?
Den der opsamling af viden har jeg ikke set, og jeg mener med al respekt, at jeg har fulgt nogenlunde med i, hvad der er foregået på området her.
Så hvorfor ikke lave en samlet evaluering?
Sophie Løhde (V), 2023-05-24:
Hvis Folketinget gerne vil lave en evaluering fra Folketingets side af, er det ligesom uden for mit kompetenceområde.
Det kan Folketinget beslutte, hvis man i udvalget vil lave sin egen erfaringsopsamling.
Jeg tror måske bare, at der på de områder, der er, er nogle analyseinstitutter og andre, der måske er bedre til at lave nogle grundigere evalueringer, end folketingspolitikere måske er.
Vi har politiske holdninger, og det er godt, at vi har det.
Så er det ikke helt korrekt, at der kun er lavet undersøgelser og evalueringer, imens corona stod på; der er også lavet undervejs, og der er også lavet bagefter.
Lotte Rod (RV), 2023-05-24:
Jeg står bare og tænker på, om ikke hr. Morten Messerschmidt i virkeligheden netop giver argumentet for, hvorfor det også er vigtigt, at det kommer til at ske i Præsidiet.
For hvis regeringen ligesom tænker, at det er vi ikke en del af og det kommer vi ikke til, så bliver det jo svært at løfte sådan et folkemøde op på niveau med det, som vi har i Allinge.
Så måske skal vi bare gøre begge dele på en gang.
Måske skal Folketingets partier presse på for at gøre alt, hvad vi kan, samtidig med at det er nødt til at være noget, der også forpligter regeringspartierne i Præsidiet.
Morten Messerschmidt (DF), 2023-05-24:
Tak for en, synes jeg, meget indsigtsfuld og fin tale fra fru Lotte Rod.
Og tak for at citere Blicher – det er der alt for lidt af fra den her talerstol.
Det er blot, i forhold til hvor det skal forankres.
Nu har vi jo hørt alle regeringspartierne afvise det her forslag.
De synes mere eller mindre, at tingene er gode, som de er, og at hvis der skal ske noget nyt, så skal det i hvert fald ikke komme herfra.
Og eftersom Præsidiet er styret af regeringspartierne, er det måske ikke det rigtige sted.
Jeg tror, at vi skal have en bredere forankring og en bredere dialog, for at bruge det ord, for at få det her til at leve videre.
Men jeg synes, at fru Lotte Rod kommer med nogle gode betragtninger, og det vil jeg glæde mig til at arbejde videre med, og jeg noterer mig i hvert fald, at vi deler ønsket om, at man, uanset hvor man bor i Danmark, skal have mulighed for at opleve den ånd og den debat og det folkestyre, som man har i Allinge i dag.
Så tak for det.
Henrik Frandsen (M), 2023-05-24:
Jo, det ville jo være rigtig fint, hvis et eller fem af de øvrige folkemøder voksede sig lige så store som Allingemødet.
Det ville jeg synes var fantastisk.
Jeg ser det bare ikke som en folketingsopgave.
Det er ikke os i Folketinget, der skal initiere den udvikling.
Det skal man simpelt hen gøre lokalt.
Og det kan godt være, at initiativet kom fra en, der på det tidspunkt sad i Folketinget, men det var jo aldrig blevet til noget, hvis ikke man lokalt på Bornholm havde grebet bolden og udviklet det, og hvis det kan lade sig gøre andre steder, vil det være helt perfekt.
Morten Messerschmidt (DF), 2023-05-24:
Men det skal ikke skille os ad.
Det, jeg sådan set sigter efter, er, hvordan nogle af de folkemøder, der er rundtomkring i landet, kan få den samme karakter, som Allingemødet har, sådan at de borgere, der finder, at der er langt til Allinge, eller som ikke har lyst til at betale rigtig mange penge for overnatninger, og hvad det nu måtte være, så har et alternativ, der er tættere på.
Sådan tænker vi jo i alle mulige andre kulturelle sammenhænge.
Vi har f.eks. Det Kongelige Teater liggende i København, men de gør jo meget for at komme ud i landet og for at vise, hvad der er, sådan at man ikke behøver at tage til København for at se »Sylfiden«.
Kunne vi ikke gøre det samme med Folkemødet?
Henrik Frandsen (M), 2023-05-24:
Der er jo ingen tvivl om, at det i min verden ville være fantastisk, hvis vi havde to, tre, fire, fem forskellige møder af Allingemødets størrelse rundtomkring i Danmark.
Det tænker jeg simpelt hen ikke bliver en succes.
Folkemøder skal jo vokse op nedefra, og det er i lokalområdet, det er i den lokale kommune, det er i de lokale foreninger og virksomheder osv., hvor man i fællesskab skal gå sammen om et emne, der passer til det lokalområde.
De små lokale folkemøder, vi i dag ser rundtomkring, og også de noget større – Klimafolkemødet i Nordjylland er faktisk ret stort, når man er deroppe – er netop vokset ud af et eller andet lokalt engagement.
Morten Messerschmidt (DF), 2023-05-24:
Tak for det.
Problemet er jo – det er i hvert fald, hvad jeg og mit parti oplever – at der er rigtig mange, der føler, at det er svært og dyrt og også lidt utilgængeligt at skulle komme til Allinge, når man i virkeligheden gerne vil opleve den fest, men jo også den dialog og den demokratiske samtale, som Folkemødet i Allinge er, og som vi i Dansk Folkeparti derfor under flere danskere at tage del i.
Med al respekt for de mange folkemøder, der er rundtomkring i landet, tror jeg man må sige, at de ikke helt har den samme karakter.
Mediernes tilstedeværelse og politikernes tilstedeværelse er bare en anden.
Det er jo derfor, at vi i Dansk Folkeparti har rejst det her forslag i dag for at høre, om det også er noget, som andre partier oplever og de hører fra folk, altså at man godt kunne tænke sig at få flere møder af den størrelse og den volumen, som Folkemødet på Bornholm har, og hvad vi så i givet fald kunne gøre, for at det sker.
Der må jeg indrømme, at det var lidt svært for mig sådan at dechifrere, hvad det egentlig var, hr. Henrik Frandsen sagde, altså om man anerkender, at Allingemødet og dets succes er utilgængeligt, og at vi derfor skal have flere som det, eller om man bare synes, det er fint, som det er.
Lars Christian Lilleholt (V), 2023-05-24:
Det kunne jeg da godt være tiltrukket af et stykke af vejen, hvis der var opbakning i Folketinget til, at vi skulle slutte op omkring en række af de folkemøder, der er.
Og det gør vi i øvrigt i forvejen.
Jeg synes, at det, man oplever ude lokalt, ikke mindst omkring de folkemøder, der har været i det her år både på Skivemødet og også Madens Folkemøde og Klimafolkemødet i Middelfart, er, at der er stor opbakning også fra Folketingets partier til at bakke op om de møder.
Morten Messerschmidt (DF), 2023-05-24:
Men det behøver jo ikke at være et modsætningsforhold.
Det kunne jo også være, at vi her i Folketinget satte os sammen og sagde: Okay, de næste 3 år vil vi gerne prioritere f.eks. Kulturmødet Mors og, hvad skal vi sige, Folkemøde Møn – bare for at tage nogle, der geografisk ligger langt fra hinanden – og så give dem fuld opmærksomhed og lave en alliance med medierne og de andre, der gør, at Allingemødet bliver stort, så man får den samme ånd.
Det er sådan set et forsøg på ikke at sige, at det, der er i dag, ikke duer, men at sige: Er der noget af det, der er i dag rundtomkring i landet, der kan blive lige så stort og godt, sådan at folk, der bor i det jyske, ikke behøver at tage helt til Allinge for at opleve det?
Lars Christian Lilleholt (V), 2023-05-24:
Det ser vi da meget gerne at den gør.
Vi synes helt grundlæggende ikke, at det er en statslig opgave at etablere folkemøder rundtomkring i Danmark.
Der tror vi grundlæggende, at borgerne er langt, langt bedre til at tage de initiativer, ligesom jeg jo også kunne se i bemærkningerne til det her beslutningsforslag, at der bliver henvist til folkemøderne tilbage i 1800-tallet og før den tid, hvor der var den folkelige vækkelse.
Da var det jo også folk lokalt og regionalt rundtomkring i Danmark, der tog initiativerne, og det voksede op af folket og ikke ud af Folketinget.
Morten Messerschmidt (DF), 2023-05-24:
Tak for det.
Nu er det jo ikke sådan, at folkemøder klarer sig fuldstændig på civilorganisationernes nåde.
Der er jo en del offentlige kroner i dem.
Og jeg ved også, at hr. Lars Christian Lilleholts partifælle Bertel Haarder ved enhver given lejlighed tager æren for at have stået fadder til folkemødet.
Jeg anerkender fuldt ud de andre folkemøder, og jeg har også deltaget i flere af dem, både de jyske, og jeg tror såmænd også på Fyn, men må jo nok også sige, at de ikke har helt samme karakter som det folkemøde, der er i Allinge.
Og jeg synes ikke, man skal gøre noget ved Allingemødet, men jeg synes, vi skal gøre noget ved, at også folk, der bor i det nordjyske eller i Sønderjylland eller andre steder i Danmark, som er langt fra Bornholm – og det er en ret dyr affære at komme til Allinge – har mulighed for at opleve det samme.
Det var der, vi håbede, at den her debat og det her forslag kunne gøre, at også partier som Venstre, der jo har en, må man sige, relativt stolt tradition i det folkelige, kunne komme med nogle idéer til, hvordan vi så kan sikre, at den ånd og den gejst, der er i Allinge, også kommer til det jyske og også kommer til det fynske.
Lars Christian Lilleholt (V), 2023-05-24:
Tak for det, formand, og tak til Dansk Folkeparti for at sætte fokus på afholdelse af folkemøder.
I Venstre er vi store tilhængere af folkemøder.
Det er møder, hvor der er godt fællesskab, hvor der er en dialog, og hvor der er fokus på samfundets udfordringer.
Heldigvis kommer der også flere og flere af dem, og jeg er også enig med forslagsstillerne i, at det er en ganske gunstig udvikling.
Men jeg mener ikke, at det er nogen statslig opgave.
Det er efter vores opfattelse rigtig godt, at det er folket, der tager initiativ til afholdelse af folkemøderne, at det er noget, der populært sagt gror udeomkring i Danmark, at det er de frivillige organisationer og foreninger, der tager initiativ til afholdelse af folkemøder.
Mest kendt er jo nok Folkemødet på Bornholm, som vi var inde på lige før, men der er også, som hr. Leif Lahn Jensen redegjorde for, en række andre steder, hvor der så småt – både små og store mellem hinanden – er ved at vokse nye folkemøder op.
Det er, som det blev nævnt, Naturmødet i Hirtshals, Skivemødet, Folkemøde Møn, Ungdommens Folkemøde i København, Klimafolkemødet i Middelfart og Madens Folkemøde på Lolland og Energiens Folkemøde i Esbjerg.
Jeg er overbevist om, at en række af de her folkemøder også med årene vil vokse sig stadig større.
Jeg har selv haft fornøjelsen af at deltage i Klimafolkemødet i Middelfart.
De første år jeg deltog derovre, var der ikke ret mange deltagere, og det har også vokset sig til at blive en succes.
Vi tror i Venstre, at det er bedst, at det er groet og vokset op lokalt, at det er lokale ildsjæle og ikke Folketinget, der styrer, hvor der skal være folkemøder, og understøtter dem økonomisk.
Det er folket, det er foreningerne langt bedre til.
Derfor må vi afvise beslutningsforslaget fra Dansk Folkeparti.
Leif Lahn Jensen (S), 2023-05-24:
Nu kigger jeg rundt, og der sidder et medlem fra næsten alle partierne.
Så alle dem, der sidder herinde, har en kæmpestor opgave.
Tag fat i jeres gruppe og sørg for, at de møder op, og sørg for, at politikerne støtter op om de lokale folkemøder, der er.
Det synes jeg da er rigtig godt.
Så lad os gå videre med det.
Kim Edberg Andersen (NB), 2023-05-24:
Jamen ordføreren kommer jo lige nøjagtig ind på det, der er problemstillingen.
Jeg var i Hirtshals, og jeg var også i Skive, og kulturmødet har jeg også været på.
Det, der er meget sigende, er, at der på en god dag er en enkelt fra et parti.
Og hvis der er en partilederdebat, som kommer i fjernsynet, kan man også være heldig at se en partileder.
Og så er der ikke ret mange flere, hvorimod vi på Bornholm sørger for, at folketingspolitikerne kommer ud.
Og idéen er jo at møde folk på folkemødet.
Og det er bare det, jeg siger.
Hvis vi nu lagde samme indsats f.eks. på Djursland, kunne det jo blive interessant at se, om ikke jyderne også kunne få glæde af det.
Leif Lahn Jensen (S), 2023-05-24:
Jamen nu får hr. Kim Edberg Andersen og hr. Morten Messerschmidt det til at lyde, som om der slet ikke er folkemøder i Jylland.
Altså, jeg nævnte omkring seks, og så var der nogle, jeg ikke nævnte.
Så der er en del folkemøder i Jylland.
Jeg anerkender da gerne, at når jeg går rundt på Bornholm, er der ikke mange af mine gode venner fra Djursland.
Der er et i Hirtshals, og det er jo oppe i Nordjylland.
Der er også et på Mors.
Så man har da mulighed for at tage på det.
Jeg ved så ikke, hvem pingerne er, og om hr. Kim Edberg Andersen selv mener, at han er en ping.
Men hvis nu han så besøger de der folkemøder, er der da én ping deroppe, som de så kan snakke med.
Så vi skal da bare være dygtige til at tage rundt og mødes med dem, for der er folkemøder nok at tage til.
Og jeg må sige, at hvis folk fra Jylland kommer til mig og spørger, om jeg har lyst til at hjælpe dem eller på en eller anden måde støtte dem i at lave et folkemøde – jeg har jo forsøgt at lave et folkemøde hjemme i min egen egn – vil jeg da gøre alt, hvad jeg kan, for jeg synes, at det er rigtig godt.
Så der skal alle folketingsmedlemmer da bare bidrage med det, de nu kan og har tid til.
Kim Edberg Andersen (NB), 2023-05-24:
Tak for det.
Men Dansk Folkeparti har jo faktisk er en rigtig god pointe.
Jeg har med stor misundelse siddet oppe i det mørke Nordjylland og kigget på, at der var folkemøde, hvor hele Socialdemokratiets folketingsgruppe var ovre og fejre demokratiet – meget langt væk fra os i Nordjylland.
Der er ikke nogen tvivl om, når man ser det udefra – jeg har aldrig været der selv; det havde jeg desværre ikke råd til, og i år kan jeg ikke finde et sted at sove – er det en fejring af demokratiet, hvor alle pingerne fra det ene og det andet univers, som mingelerer med hinanden herinde, ligesom mødes.
Der er heller ingen tvivl om, at hvis man skal gøre det her folkeligt, er Bornholm ved at være for svær at komme til og for lille et sted.
Så måske skulle man lave et i Jylland også, hvor man kunne pendle til.
Alternativt kunne man gå hen i juli måned, hvor folk rent faktisk også har fri til det.
For virkeligheden er jo, at alle regionerne kommer, at alle folketingspolitikerne kommer, at alle journalisterne kommer, og at alle mediefolkene og dem, der er gode til at komme på Facebook, kommer for at mingle med hinanden, og så glemmer vi lidt folket.
Så er ordføreren uenig i, at det kunne være gavnligt måske at have to af slagsen?
Leif Lahn Jensen (S), 2023-05-24:
Så vil jeg da godt komme med en lille reklame her fra talerstolen, hvis man må det.
Jeg vil sige til alle dem, der lytter, til alle danskerne derude, at jeg lige har nævnt, hvor der er folkemøder rundtom i landet – det kan man gå ind og læse på hjemmesiden bagefter.
Så kære alle danskere, besøg de her folkemøder.
De er hammergode, de er rigtig gode.
Besøg dem, og så bliver de store, og så bliver de stærke, og så er der flere, der besøger dem.
Så det er bare en opfordring herfra.
Kim Edberg Andersen (NB), 2023-05-24:
Mener Moderaterne, at det er blevet for dyrt for almindelige danskere at tage til Folkemødet?
Jeg har bare set et tal for, hvad det ville koste, hvis vi skulle have to folketingsmedlemmer og så lidt folk med derover, altså hvad det koster for en folketingsgruppe, og prøv at forestille dig at være en almindelig familie, der skal til Folkemødet på Bornholm.
Det er altså et fåtal, der har råd til det, og det er selvfølgelig på grund af succesen, og det er superfint, og alt er optaget, og de lokale er selvfølgelig ikke dummere, end at de også godt ved, at man skal sælge skindet, når bjørnen er skudt.
Og det gør de godt.
Så mener ordføreren, at det er for dyrt, altså at det måske simpelt hen er blevet for dyrt for almindelige danskere at deltage i et folkemøde, og at det derfor primært bliver dem, som får regningerne betalt, som kommer derover?
Henrik Frandsen (M), 2023-05-24:
Jeg vil i hvert fald gå så langt som til at sige, at det er dyrt at komme til Folkemødet.
Det er rigtig dyrt, hvis man f.eks. skal have overnatning derovre.
Jeg skal selv betale for overnatning, når jeg nu deltager i Folkemødet her om ca. 3 uger.
Jeg ved godt, det er dyrt.
Jeg tror bare ikke, det er vores opgave her i Folketinget at blande os i prissætningen af overnatninger, af spisemuligheder, og hvad der ellers skal til for at drive et folkemøde.
Det tænker jeg er noget, man selv må klare på folkemødet.
Det afhænger nok af succesen, tænker jeg.
For det er jo succesen, der gør, at man på Bornholm har fået en rigtig lukrativ forretning ud af det her, og der tænker jeg da måske også, at man skal spekulere lidt over, hvor man lægger sig prismæssigt, hvis man stadig væk vil bevare begrebet folkemøde.
Per Larsen (KF), 2023-05-24:
Tak for det, formand.
Og tak til Dansk Folkeparti for at fremsætte det her beslutningsforslag om at gennemføre landsdækkende folkemøder.
Det er jo et sympatisk forslag, som muligvis vil gøre, at flere forskellige borgere har mulighed for at deltage i folkemøder.
Det er positivt, hvis borgerne kan tage mere del i den demokratiske proces.
Dog mener vi ikke , at løsningen i forhold til at få flere borgere til at deltage i demokratiet og den politiske debat er, at Folketinget skal facilitere og bidrage til finansieringen af flere folkemøder.
Det står foreninger, organisationer, kommuner og andre frit for at arrangere diverse folkemøder og politiske debatter.
Til gengæld har vi jo en række temafolkemøder landet over, som giver danskerne mulighed for at deltage i forskellige folkelige arrangementer, alt efter hvad der interesserer dem – altså møder om kultur eller mad, Ungdommens Folkemøde, Folkemødet i Ribe, Naturmødet i Hirtshals osv.
Der foregår heldigvis en hel masse aktiviteter rundtomkring i landet, og det kan jeg da kun opfordre folk til at deltage i, hvis det er muligt.
De mange kulturelle møder rundtom i landet er til stor gavn og glæde for masser af danskere.
Men på den her baggrund kan vi ikke støtte beslutningsforslaget.
Tak for ordet.
Steffen Larsen (LA), 2023-05-24:
Det er jeg i hvert fald ikke afvisende over for.
Morten Messerschmidt (DF), 2023-05-24:
Når vi rejser det her forslag i dag, er det jo ikke, fordi vi ikke har øje for alle de, hvis jeg må tillade mig at bruge det udtryk, mindre folkemøder, der er rundtomkring i landet, men det er, fordi vi godt kunne tænke os, at nogle af dem måske fik samme størrelse, volumen, således at man, netop hvis man bor i Ribe eller Hirtshals, kan opleve det samme, som de, der bor i Østdanmark eller på Bornholm, har mulighed for.
Vi blev enige om eller skitserede i hvert fald en mulighed for, at vi senere på året vil afholde en høring herinde mellem i hvert fald SF og Dansk Folkeparti om, hvordan det her kunne tage form.
Når nu hr. Steffen Larsen rent faktisk har nogle konkrete idéer, kunne man så forestille sig, at han og Liberal Alliance ville være med til at arrangere sådan en høring?